Heger, Eduard, poslanec NR SR (2019-09-10):
Ďakujem pekne, pán predsedajúci. Ja len kratučko. Avizoval som pri prvom čítaní pozmeňujúci návrh, tak chcel by som ho za chvíľočku predstaviť, ale chcem to povedať hlavne v súvislosti s tou elektomobilitou, ktorá, čím ďalej, tým viacej vidíme, že sa vynárajú informácie a odhaľuje trošku takú svoju skutočnú tvár, a chcel by som len povedať pár takých parametrov, ktoré hrajú proti tej elektromobilite, a myslím, že sa s nimi musíme zapodievať. Prvá je samotná výroba batérií, pretože je otázka, či sa budú vyrábať z olova alebo z lítia, vieme že lítium je materiál, ktorý je životu nebezpečný. Ďalšia dôležitá oblasť je ten zadný cyklus, čiže náklady na likvidáciu, ktoré tiež stále sa nevedia nejakým spôsobom uchopiť a vyčísliť, a je otázka, ako to vlastne celé sa bude toto riešiť, takže tam ďalší otáznik. Samotné tankovanie, vieme, že to rýchlotankovanie nie je teda úplne najlacnejšia cesta, ale dobre, však ľudia, ktorí majú tie elektromobily, tak pre nich to zrejme nie je až taký problém. Ale čo je dôležitejšie, je tá infraštruktúra, ktorá, ak by sme chceli vymeniť, teraz trošku tak vizionársky, celý park, vozový park vyspelého sveta, tak je jasné, že na to nemáme pripravenú ani infraštruktúru, ani siete, a dokonca ani elektrárne, a vynárajú sa informácie o ďalších negatívach, ktoré tiež nie sú zatiaľ zrátané, a to je, či už samotná váha a rýchlejšia akcelerácia vozidla elektromobilu spôsobuje jednak vyššie opotrebovanie ciest, a následne aj ich častejšia oprava, ale aj, samozrejme, opotrebovanie pneumatík, určite ste čítali články o tom, ako to spôsobuje jednak vplyv na ovzdušie, ale, samozrejme, aj zároveň spotrebu. Čiže budeme sa musieť zapodievať pri elektromobilite celkovou uhlíkovou stopou, čiže nielen tou lokálnou, čo to auto spôsobuje, ale vlastne od výroby vozidla, akumulátorov, samotnej elektrickej energie až po vlastne ich ceny, a teda aj vrátane toho zadného cyklu. Takže toto sú také základné parametre, ktoré som chcel, aby sme si tu možno povedali, lebo budeme sa asi o tom baviť viacej. Teraz kratučko, len ja som avizoval aj pri tom prvom čítaní, že ak sa chceme baviť o dotáciách na elektromobilitu, alebo teda vôbec na alternatívny pohon, lebo neni to len elektromobilita, na alternatívny pohon, my zastávame názor, že tá by mala ísť len do prostriedkov, ktoré slúžia na, vo verejnej správe, čiže sú to či už prostriedky, ktoré vlastní štát, alebo vlastnia obce a samosprávy a na základe toho sme aj pripravili pozmeňujúci návrh, ktorý vlastne zužuje rámec tohto zákona, že sa budú môcť vlastne prostriedky čerpať iba na prostriedky, čiže autobusy a mikrobusy nad 9 osôb, myslím, že tie kategórie tak sú a vlastne budú sa využívať na účely verejnej dopravy. Čiže budú vo vlastníctve či už obce, alebo vyššieho územného celku, alebo nimi zriadenej organizácie. Predtým, ako teda začnem čítať pozmeňujúci návrh, samotné znenie, tak chcem poprosiť, pán spravodajca, že žiadam o vyňatie bodu 1 spoločnej správy na osobitné hlasovanie. No a teraz krátko ho prečítam, rýchlo, pozmeňujúci návrh. Takže pozmeňujúci návrh poslanca Národnej rady Slovenskej republiky Eduarda Hegera k vládnemu návrhu zákona, ktorým sa mení a dopĺňa zákon Slovenskej rady, Slovenskej národnej rady č. 71/2013 Z. z. o poskytovaní dotácií v pôsobnosti ministerstva hospodárstva Slovenskej republiky v znení neskorších predpisov (tlač 1507). Vládny návrh zákona, ktorým sa mení a dopĺňa zákon Slovenskej národnej rady č. 71/2013 Z. z. o poskytovaní dotácií v pôsobnosti ministerstva hospodárstva Slovenskej republiky v znení neskorších predpisov sa mení takto: 1. V čl. I bode 3 v § 8c ods. 1 sa slová „vozidiel kategórie L, M a N“ nahrádzajú slovami „vozidiel kategórie M2 a M3“. Poznámka pod čiarou k odkazu 20c znie: „§ 4 ods. 2 a 4 zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov.“ 2. V čl. I bode 3 v § 8c odsek 3 znie: „(3) Dotáciu podľa odseku 1 možno poskytnúť obci alebo vyššiemu územnému celku a nimi zriadenej organizácii.“ 3. V čl. I bode 3 v § 8c odseky 5 a 6 znejú: „(5) Dotáciu podľa odseku 1 možno poskytnúť na vozidlo podľa odseku 2 najviac vo výške a) 25 %z celkovej obstarávacej ceny vozidla, b) 35 % z celkovej obstarávacej ceny vozidla, ak žiadateľ súčasne vyradil z evidencie vozidiel vozidlo so spaľovacím motorom staršie ako 15 rokov a táto dotácia nebola žiadateľovi už poskytnutá na iné vozidlo. (6) Žiadateľ podľa odseku 3 je povinný prihlásiť vozidlo do evidencie vozidiel v Slovenskej republike a byť vlastníkom tohto vozidla najmenej počas dvoch rokov od poskytnutia dotácie.“ Ďakujem, skončil som.